It-telfa bikrija ta’ tifel ta’ 11-il sena li miet għall-għarrieda ġimgħa u nofs ilu, waslet biex tliet persuni qed jgħixu ħajja aħjar wara li rċevew il-kliewi u l-pulmun tiegħu. Il-genituri ta’ Miguel Campolo tkellmu ma’ tvm.com.mt dwar it-telfa ta’ binhom u d-donazzjoni tal-organi tiegħu waqt li l-komunità ta’ Ħal Tarxien u dawk kollha li kienu jafu lil Miguel għadhom ma jistgħux jemmnu dak li ġara lil Miguel. Sa ftit tal-jiem ilu kien mimli ħajja u enerġija , ikanta u jiżfen ma’ sħabu fosthom l-abbatini tal-Parroċċa ta’ Ħal Tarxien. Iżda fil-bidu ta’ dan ix-xahar, ħabta w sabta beda jħoss uġigħ f’widnejh. Wara li ngħata l-kura għall-infezzjoni u mar għall-aħjar, ġimgħa u nofs ilu kellu jiddaħħal l-isptar minħabba uġigħ kbir. F’inqas minn 24 siegħa, it-tobba ddikjaraw li Miguel kien mentalment mejjet. Fl-awtopsja, Miguel ġie ċertifikat li miet kawża ta’ bacterial meninġitis, marda kiefra ħafna li ħalliet lill-ġenituri tiegħu jippruvaw jifhmu kif din qatlet lil binhom. Iżda sa issa Josephine u Mario ma sabu l-ebda tweġiba u x’aktarx li qatt m’hu se jsibu. Mal-aħbar li Miguel kien mentalment mejjet il-ġenituri tiegħu b’kuraġġ u sens ta’ qlubija, iddeċidew li l-organi ta’ Miguel jgawduhom persuni oħrajn. Il-ġenituri ta’ żewġt ibniet; waħda b’diżabilita ta’ 18-il sena u oħra ta’ seba’ snin, Mario u Josephine qed isibu ħafna faraġ minn qrabathom u għajnuna professjonali mill-Fondazzjoni St Jeanne Antide. B’Miguel fejn il-Ħallieq, ir-ritratti ta’ dan it-tfajjel huma għall-qalb ħafna l-ġenituri tiegħu li fl-aħħar jiem skoprew li ġimgħa qabel miet, bit-tablet irrekordja waħda mill-aktar kanzunetti għall-qalbu. Iżda lil hinn mir-ritratti u leħnu, Miguel għadu ħaj f’mill-inqas tliet persuni oħrajn, dan wara li pazjent Ingliż ħa l-pulmun tiegħu waqt li żewġ Maltin oħra ħadu kilwa kull wieħed u lkoll qed jgħixu kwalità ta’ ħajja aħjar.